| ***Orcinus orca*** |
| --- |
| Orka (Orcinus orca)Didžioji orkaDidžiosios orkos balsas |
| Apsaugos būklė |
| Trūksta duomenų (IUCN 3.1),  |
| Mokslinė klasifikacija |
| 

|  |  |
| --- | --- |
| Karalystė: | Gyvūnai  *( Animalia)* |
| Tipas: | Chordiniai  *( Chordata)* |
| Klasė: | Žinduoliai  *( Mammalia)* |
| Būrys: | Banginiai  *( Cetacea)* |
| Šeima: | Delfininiai  *( Delphinidae)* |
| Gentis: | Daugiapelekiai delfinai  *( Orcinus)* |
| Rūšis: | Didžioji orka  *( Orcinus orca)* |

 |
| Binomas |
| ***Orcinus orca***Linnaeus, 1758 |
| **Sinonimai** |
| * *Delphinus orca* Linnaeus, 1758
* *Orcinus glacialis* (Berzin & Vladimirov, 1983)
* *Orcinus nanus* Mikhalev, Ivashin, Savusin & Zelenaya, 1981
 |
| **Paplitimas** |
|  |
| Didžiųjų orkų apytikslis paplitimo arealas     Didžiųjų orkų apytikslis paplitimo arealas pasaulio vandenyse |

**Didžioji orka**, arba kaip sinonimas, gerokai rečiau vadinama **daugiapelekiu delfinu** (*Orcinus orca*) – delfininių (*Delphinidae*) šeimos jūrinių žinduolių plėšri rūšis.

Paplitimas
----------

Tai tikriausiai kosmopolitiškiausia iš visų banginių (*Cetacea*) būrio rūšis. Didžiąsias orkas galima sutikti bet kuriame vandenynų regione, ir netgi žinoma, kad jos įplaukia net į upes. Didžiosios orkos aptinkamos abiejų Žemės pusrutulių visuose vandenynuose ir jūrose (apart keleto vidinių jūrų), nuo apledėjusių vandenų ir Žemės pusiaujyje esančiame atogrąžų klimate. Tačiau atrodo, kad jos labiausiai paplitusios vėsiuose vidutinių platumų ir subarktinio klimato priekrantinėse vandenynų ir jūrų zonose.

Apibūdinimas
------------

Didžiosios orkos dydžio palyginimas su žmogumi
Didžiosios orkos griaučiai, Frankfurte prie Maino esančiame Senkenbergo gamtos muziejuje (*Naturmuseum Senckenberg*)
Tai stambiausia delfininių (*Delphinidae*) šeimos rūšis. Jų patinai pastebimai stambesni už pateles. Suaugusios patelės užauga iki 8,5 m ir sveria 7500 kg (paprastai 5–7 m ilgio ir sveria apie 3000–4000 kg), kai tuo tarpu suaugę patinai užauga iki 9,8 m ir sveria beveik 10 000 kg (nors paprastai 6–8 m ilgio ir sveria daugiau kaip 6000 kg).

Jų gimę jaunikliai būna 2,1–2,4 m ilgio ir apie 180 kg svorio.

Kūnas tvirtas. Turi aukštą nugarinį peleką, kuris patinų būna iki 1,8 m ilgio. Uodega su plačiomis skiautėmis, padedančiomis greitai plaukti. Dantys stambūs. Kūno spalva juodai balta.

Išskirtiniai didžiųjų orkų bruožai – aukštas nugarinis pelekas ir juodai balta kūno spalva.

Elgsena
-------

Labai galingas, pavojingas bei protingas grobuonis. Dažniausiai medžioja grupėmis. Jų bandos puola ruonius, delfinus, didžiuosius baltuosius ryklius (*Carcharodon carcharias*) ir net stambius banginius. Dažnai su savo aukomis net žaidžia, mėtydamos virš vandens ar kitaip neįprastai su jomis elgiasi. Sveria net apie 8 tonas ir gaudydami grobį iš vandens gali iššokti į 4,57 metrų aukštį. Išvysto iki 56 km/h greitį. Okeanariumuose pripranta prie žmogaus ir lengvai apmokomi. Patelės dauginasi iki 40 metų amžiaus.

Amžius
------

Patinai brandos sulaukia būdami 15 metų amžiaus, nors įprastai iki 21 metų dar nesiporuoja. Laisvėje patinai gyvena apie 29 metus, daugiausia iki 50–60 metų. Patelės laisvėje gyvena ilgiau – vidutiniškai apie 50 metų, o ilgiausiai iki 80–90 metų. Nelaisvėje išgyvena žymiai trumpiau – mažiau nei 25 metus, nors yra duomenų, kad kai kurie gyvūnai išgyveno iki 30 ir iki 40 metų.

Santykiai su didžiaisiais baltaisiais rykliais
----------------------------------------------

Falsbėjaus (*False Bay*) įlankoje esančioje netoli Keiptauno (Pietų Afrikos Respublika) – vienoje iš žinomiausių vandens plėšrūnų vietų pasaulyje 2019 m. buvo sumažėję didžiųjų baltųjų ryklių (*Carcharodon carcharias*) stebėjimų. Mokslininkai nėra tikri, kodėl taip įvyko. Tyrėjai teigia, kad didžiosios orkos, mėgstančios maitintis ryklių kepenimis, galėjo juos išgąsdinti, tačiau tam įtakos galėjo turėti ir žmogaus veikla.

Bet viena iš galimybių yra ta, kad rykliai bėga nuo dar didesnių plėšrūnų. Duomenys rodo, kad didžiųjų baltųjų ryklių stebėjimų Falsbėjaus įlankoje gerokai sumažėjo nuo 2015 m. kai dvi didžiosios orkos, pramintos „Starboard" ir „Port", nes jų nugariniai pelekai susisukę į priešingas puses, pradėjo puldinėti vietinę ryklių *Notorynchus cepedianus* populiaciją.

Pietų Afrikos Respublikos pakrantėje buvo rasta keletas negyvų didžiųjų baltųjų ryklių be kepenų – tai dar vienas įrodantis požymis, kad jie tapo didžiųjų orkų aukomis. Jos chirurgiškai tiksliai pašalina ryklių kepenis, kurie yra riebūs ir maistingi, o likusią kūno dalį palieka. Australijos ir Kalifornijos (JAV) mokslininkai taip pat pastebėjo, kad ryklius žudančios didžiosios orkos gali paskatinti didžiuosius baltuosius ryklius migruoti iš jų pamėgtų vietovių.

Priešai ir pavojai
------------------

Išskyrus žmones, didžiosios orkos gamtoje priešų neturi.

Populiacijai gręsiančios pagrindinės grėsmės: vandenynų tarša, jų buveinių būklės blogėjimas ir susidurimai su laivais.

Šaltiniai
---------

1. 1 2  „IUCN Red list - *Orcinus orca*". Pasaulinė gamtos apsaugos organizacijos rūšių raudonasis sąrašas. Nuoroda tikrinta 2017-06-20. Straipsnis anglų k.
2. 1 2  terminai.vlkk.lt / Daugiapelekis delfinas | VLKK; nuoroda tikrinta: 2023.02.24
3. ↑  *Žinduolių pavadinimų žodynas: lotynų, lietuvių, anglų, prancūzų, rusų, vokiečių kalbomis* / [rengė P. Bluzma (ats. red.), R. Mažeikytė, E. Mickevičius, J. Prūsaitė, K. Baranauskas, R. Baleišis]. – Vilnius : Ekologijos inst. l-kla, 2002
4. 1 2 3 4  seamap.env.duke.edu / Killer Whale – *Orcinus orca*; Marine Geospatial Ecology Lab at Duke University | *anglų k.*
5. ↑  dailymail.co.uk / Look out, he’s behind you! Eight-ton orca leaps 15ft into the air to finally capture dolphin he wanted for dinner after two-hour chase; 24 July 2013 | *anglų k.*
6. ↑  Taylor, Barbara. *Arktis ir Antarktis.* Vilnius: Alma littera, 1998, 47 psl. ISBN 9986-02-498-6.
7. 1 2 3  science.org / Great white sharks have suddenly disappeared from one of their favorite hangouts; By Linda Nordling | 30 Aug 2019 | *anglų k.*

Nuorodos
--------

|  |  |
| --- | --- |
|  | **Vikiteka: Didžioji orka** – vaizdinė ir garsinė medžiaga  |

Vikižodynas 

Laisvajame žodyne yra terminas **orka**

* seaworld.org / Killer Whale Archyvuota kopija 2013-11-10 iš Wayback Machine projekto. *anglų k.*
* nationalgeographic.co.uk / Killer Whale (Orca) *Orcinus orca*, *anglų k.*
* afsc.noaa.gov / Killer Whales, *anglų k.*
* whaledolphintrust.co.uk / Killer Whale Archyvuota kopija 2013-08-15 iš Wayback Machine projekto. *anglų k.*
* youtube.com / National Geographic / Killer Whale vs. Sea Lions, *anglų k.*
* youtube.com / National Geographic / Killer Whales „Gang Up" to Capture Seal, *anglų k.*
* youtube.com / National Geographic / Killer Whales vs. Gray Whales, *anglų k.*
* youtube.com / BBC Wildlife: Killer Whales, 1/4, *anglų k.*